b'\n_START_ARTICLE_\nKristalni \xc4\x8das\n_START_SECTION_\nVsebina\n_START_PARAGRAPH_\nPrvoosebna pripoved in izpoved avtorja, polna retrospektiv, premi\xc5\xa1ljanj in osebnih do\xc5\xbeivetij, se dogaja od 23. julija 1988 do 14. junija 1990. Pripovedovalec se vra\xc4\x8da v otro\xc5\xa1tvo, pripoveduje o \xc4\x8dasu pred svojim rojstvom, dru\xc5\xbeini, o rodnem Baslu, o selitvi v Jugoslavijo in o otro\xc5\xa1kih dogodiv\xc5\xa1\xc4\x8dinah. Rad pripoveduje tudi o sedanjem delu, ki ga opravlja v Pionirskem domu, kjer vodi knji\xc5\xbeevno delavnico za otroke in najstnike. Osredoto\xc4\x8di se na temo bolezni in smrti. Bolezen plju\xc4\x8d ga spremlja \xc5\xbee celo \xc5\xbeivljenje, te\xc5\xbeave ima z dihanjem, spati mora pri odprtem oknu in zjutraj se prebuja s ka\xc5\xa1ljem. \xc4\x8cuti, da se mu kmalu bli\xc5\xbea konec. S smrtjo se je prvi\xc4\x8d sre\xc4\x8dal, ko mu umrl o\xc4\x8de. Premi\xc5\xa1ljuje tudi o \xc4\x8dlove\xc5\xa1ki du\xc5\xa1i in Bogu, za katerega misli, da se nahaja povsod in da vse vidi. V zadnjem poglavju se ozre \xc5\xa1e na ljubezen. S prvo \xc5\xbeeno ima dva sinova, zaradi nestrinjanj in prepirov sta se raz\xc5\xa1la. \xc5\xbde med njunim zakonom in po lo\xc4\x8ditvi je bila ona zelo bolna in je hitro umrla. Prek njunega odnosa se razkrivajo njegovi pogledi na politiko, pri \xc4\x8demer pa ostaja njegovo stali\xc5\xa1\xc4\x8de apoliti\xc4\x8dno. Drugi dve \xc5\xbeenski sta bili njegovi ljubici. Z eno izmed njiju je razvil globok odnos, vendar ga je zaradi bolezni prekmalu zapustila. Odpirajo se mu vpra\xc5\xa1anja o trpljenju in o neizbe\xc5\xbeni smrti ljubljenih oseb. Zadnjo \xc5\xbeensko je poznal iz slu\xc5\xbebe \xc5\xbee vrsto let, vendar se je lahko ponovno zaljubil \xc5\xa1ele po smrti druge ljubice. Z njo je za\xc5\xbeivel pravo skupno \xc5\xbeivljenje, popestrila ga je tudi njena h\xc4\x8di, ki jo je vzgajal kot svojo. Roman se kon\xc4\x8duje s skrivnostnim in hkrati tudi s\xc2\xa0\xc2\xbbkristalnim stavkom\xc2\xab: Zrelost je vse. Denis Poni\xc5\xbe v tej zrelosti vidi vse klju\xc4\x8dne postaje avtorjevega \xc5\xbeivljenja, od otro\xc5\xa1tva in mladeni\xc5\xa1tva do stiske starih let, kjer pridemo do spoznanja, da zrelost je vse, in da v njej bivajo vsi dogodki na nov, kristalni na\xc4\x8din.\n_START_SECTION_\nZunanja zgradba\n_START_PARAGRAPH_\nRoman je sestavljen iz devetih poglavij. V vsakem poglavju se avtor posveti dolo\xc4\x8deni temi. Klju\xc4\x8dne teme romana so spopadanje z boleznijo in smrtjo, razmi\xc5\xa1ljanje o \xc4\x8dlove\xc5\xa1ki du\xc5\xa1i in Bogu, vpra\xc5\xa1anje ustvarjanja, spominjanje na otro\xc5\xa1tvo in smisel \xc5\xbeivljenja ter ljubezni.\n_START_SECTION_\nLiterarna umestitev romana\n_START_PARAGRAPH_\nRoman spada v modernisti\xc4\x8dno knji\xc5\xbeevnost. Kova\xc4\x8di\xc4\x8d nadaljuje izro\xc4\x8dilo eksistencialisti\xc4\x8dno-modernisti\xc4\x8dnih pripovednih vzorcev in avtobiografskega modernizma Marcela Prousta, Jamesa Joycea in Henryja Millerja. Avtobiografskost zmanj\xc5\xa1uje ali celo ukinja distanco med pi\xc5\xa1o\xc4\x8dim in do\xc5\xbeivljajo\xc4\x8dim jazom._NEWLINE_Pisatelj je o svoji poetiki povedal:\xc2\xa0\xc2\xbbProza, ki jo pi\xc5\xa1em, je bila zame vselej eremitska celica, v kateri lahko brez prestanka pripovedujem sam sebi, ta proza je zato opis stvari, gest, ob\xc4\x8dutkov, barv ali dogodkov, v katere utonem kot ko\xc5\xa1\xc4\x8dek oblike ali barve tudi sam.\xc2\xab\n_START_SECTION_\nPrevodi\n_START_PARAGRAPH_\nRoman je preveden v \xc4\x8de\xc5\xa1ki jezik, prevedel ga je Ale\xc5\xa1 Koz\xc3\xa1r leta 2010 in nosi naslov K\xc5\x99i\xc5\xa1t\xc3\xa1lov\xc3\xa1 doba. (COBISS)'